Är isch am 1. Juli 1906 vu zuegwanderete Dytschschwyzer un eme Tessiner grindet wore. Dr Klub het derno langi Johr in untere Lige gspiilt, voreb er in dr Saison 1926/27 Tessiner Maischter woren isch un in di hegscht Schwyzer Liga ufgstigen isch. Dr FC Locarno isch derno iber mehreri Johrzehnt in dr zwoo hegschte Fueßballlige blibe. Dr grescht Kluberfolg het dr Klub anne 1951 gfyyrt mit em Yyzug in s Schwyzer Cupfinal, wu mer derno geg dr FC La Chaux-de-Fonds verlore het.